ये कहानी यहीं खत्म नहीं हुई, बल्कि इसकी अगली कड़ी जुड़ी है। यहां मौजूद एक अद्भुत शिवलिंग रामलिंगेश्वर से, जिसे जटायु के अंतिम संस्कार के बाद भगवान राम ने खुद स्थापित किया था। पास में ही एक और शिवलिंग है हनुमालिंगेश्वर। बताया जाता है कि श्रीराम के बाद महाबलि हनुमान ने भी यहां भगवान शिव की स्थापना की थी। यहां नंदी की 27 फीट लंबी और 15 फीट चौड़ी एक विशालकाय मूर्ति है। चंद कदमों के फासले पर शेषनाग की एक अनोखी प्रतिमा भी है। बताया जाता है कि करीब साढ़े चार सौ साल पहले ये मूर्ति एक स्थानीय शिल्पकार ने बनाई थी। इसे बनाए जाने की कहानी भी बेहद दिलचस्प है। नंदी और शेषनाग का एक साथ एक जगह पर होना, ये इशारा था कि मंदिर के भीतर महादेव और भगवान विष्णु से जुड़ी कोई और अद्भुत कहानी है।